U-I-165/07
Natisni
Opravilna št.:
U-I-165/07
Datum odločitve:
17. 1. 2008
ECLI:
ECLI:SI:USRS:2008:U.I.165.07
Akt:
Zakon o reviziji postopkov javnega naročanja (Uradni list RS, št. 94/07 – ur. p. b.) (ZRPJN), 9. čl.
Izrek:
Pobuda za začetek postopka za oceno ustavnosti 9. člena Zakona o reviziji postopkov javnega naročanja (Uradni list RS, št. 94/07 – ur. p. b.) se zavrže.
Evidenčni stavek:
Pobudnica nima pravnega interesa, če ne izkaže, da bi morebitna ugoditev pobudi privedla do izboljšanja njenega pravnega položaja.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Družba SKB Leasing, d. o. o., Ljubljana
Datum vloge:
22. 5. 2007
Vrsta odločitve:
sklep
Vrsta rešitve:
zavrženje
Dokument:
US27902
Dokument v PDF obliki:
U-I-165-07.pdf
107 KB
Prenesite datoteko
U-I-165/07-6
17. 1. 2008
SKLEP
Ustavno sodišče je v postopku za preizkus pobude družbe SKB Leasing, d. o. o., Ljubljana, ki jo zastopa Zdenko Verstovšek, odvetnik v Ljubljani, na seji 17. januarja 2008
sklenilo:
Pobuda za začetek postopka za oceno ustavnosti 9. člena Zakona o reviziji postopkov javnega naročanja (Uradni list RS, št. 94/07 – ur. p. b.) se zavrže.
Obrazložitev
1. Pobudnica v ustavni pritožbi, ki jo vložila zoper sklep Državne revizijske komisije, predlaga oceno ustavnosti 9. člena Zakona o reviziji postopkov javnega naročanja (v nadaljevanju ZRPJN). Izpodbija ureditev, po kateri se aktivna legitimacija za vložitev revizije postopka javnega naročanja prizna osebi, ki ima ali je imela interes za dodelitev naročila in ki verjetno izkaže, da ji je bila ali bi ji bila lahko povzročena škoda zaradi ravnanja naročnika. Ker naj bi bilo izpodbijano ureditev mogoče uporabiti na način, ki ponudnikom ”neupravičeno jemlje ustavno pravico do pravnega sredstva, s tem pa vzpostavlja neenakost med ponudniki in spodkopava načela pravne države”, pobudnica zatrjuje njeno neskladje z 2., s 14., z 22., s 23., s 25. in s 153. členom Ustave.
2. Po prvem odstavku 24. člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) mora tisti, ki vloži pobudo za začetek postopka, izkazati svoj pravni interes. Ta je podan, če predpis, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj (drugi odstavek 24. člena ZUstS). Po ustaljeni ustavnosodni presoji mora biti pravni interes neposreden in konkreten, morebitna ugoditev predlogu pa mora privesti do izboljšanja pobudnikovega pravnega položaja.
3. Pravni interes pobudnice za začetek postopka za oceno ustavnosti izpodbijane ureditve ZRPJN je temeljil na hkrati vloženi ustavni pritožbi. Z njo je pobudnica izpodbijala sklep Državne revizijske komisije, s katerim je bil delno zavrnjen in delno zavržen njen zahtevek za revizijo postopka oddaje javnega naročila. Ustavno pritožbo je senat Ustavnega sodišča s sklepom št. Up-1915/07 z dne 20. 12. 2007 zaradi neizčrpanja pravnih sredstev zavrgel. Po navedenem pobudnica ni izkazala, da bi morebitna ugoditev pobudi izboljšala njen pravni položaj. Ker pobudnica ni izkazala pravnega interesa za vložitev pobude, je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik Jože Tratnik ter sodnica in sodniki dr. Janez Čebulj, dr. Zvonko Fišer, dr. Franc Grad, mag. Miroslav Mozetič, dr. Ciril Ribičič in dr. Mirjam Škrk. Sklep je sprejelo soglasno.
Jože Tratnik
Predsednik
zanj dr. Ciril Ribičič
Podpredsednik